Man vas oor renosterhoring in sy besitDie renosterhoring waarop beslag gelê is. Foto: SAPD ŉ 41-jarige man is Dinsdag in Kaapstad in hegtenis geneem toe ŉ renosterhoring in sy besit gevind is. Kapt. FC van Wyk, polisiewoordvoerder, het gesê die man is in Lotusrivier in hegtenis geneem. “Die inhegtenisneming volg ná ŉ gesamentlike poging deur beamptes van die polisie se gespesialiseerde misdaadvoorkomingseenheid, die Valke en die misdaadintelligensie-eenheid. Hulle het op ŉ wenk gereageer,” het Van Wyk gesê. “Die beamptes het ŉ klopjag op die perseel uitgevoer en die renosterhoring in ŉ kas gevind. Dit was in ŉ blou plastieksak toegedraai.” Die polisie het op die horing en twee selfone beslag gelê en as bewysstukke ingehandig. Die horing se waarde moet nog bepaal word. Die verdagte sal na verwagting Donderdag in die Wynberg-landdroshof verskyn op aanklag van die onwettige besit van ŉ renosterhoring.